अपनी क़लम से क्रांति करने वाले मूनिस उस दौर में भारत की शोषित-पीड़ित जनता की आवाज़ बने थे. जब ब्रितानी हुकूमत अपनी ताक़त के चरम पर थी. उन्होंने क़लम से न सिर्फ क्रांति व विद्रोह का बिगुल बजाया बल्कि बेहद गंभीरता से भाई-चारे और धर्म-निरपेक्षता पर भी लिखा. उन्होंने न सिर्फ ब्रितानी हुकूमत बल्कि भारतीय समाज में गहरी पैठ रखने वाले धर्म के ठेकेदारों के ख़िलाफ़ भी मोर्चा लिया और इसकी बेहद भारी क़ीमतें भी चुकाई.